Sundglimt Nyt

Sundbakken, september, 2026


Generelt
For ikke mange dage siden hørte jeg i radioen, at de allerede begyndte at tale om julen, nok mest fordi, der nu kun er mindre end 3 måneder til næste jul; det kan godt være lidt svært at forestille sig julesne med videre, nu når vi stadigt har en pæn temperatur uden for; det kaldes vist for løvfaldssommer, uden jeg dog skal kloge mig for meget om det. Men ret sikkert er det, at foreningen også i år vil forsøge at afholde en julekomsammen efter samme model som seneste år på Nørrevang. Datoen er endnu ikke helt fastlagt, men mon ikke det bliver en aften i uge 50 eller 51

Havedagen i september
Det var med stor tilfredshed, at bestyrelsen oplevede, at alle, der kunne, deltog i havedagen den 12. september hvor vi fik alle spiræabede klippet ned til den højde, vi havde besluttet os til. Nu må vi så se, hvordan buskene udvikler sig; der er nok ikke megen tvivl om, at blomstringen til næste forår vil blive lidt sparsom, som følge af det lidt sene tidspunkt for klipningen, men så må vi glæde os til blomstringen året efter. Men endnu engang tak for det store arbejde, som I alle bidrog med på havedagen.

Udskiftning af vand og energimålere
Alle burde nu have modtaget en foreløbig besked fra Brunata om, hvornår Brunata montøren forventer at lave det nødvendige installationsarbejde vedrørende udskiftning af vand- og varme målerne i jeres lejlighed. 
Det nødvendige koordinerende arbejde i forbindelse med udskiftningen vil blive håndteret af Carl Otto Pedersen og Kim Vind Andersen, som vil komme med flere praktiske detaljer, så snart de er koordineret med leverandøren.

Hvad ellers at berette
Bestyrelsen er gået lidt i tænkeboks med hensyn til den kommende omlægning af vores kreditforeningslån, og om vi i samme ombæring vil blive mødt med et krav om en mere formaliseret 10 års vedligeholdelsesplan. Situationen på finansmarkederne er lidt bøvlet for indeværende med de usikre meldinger om forsyningssikkerhed af olie mv. og renterne går den gale vej; om dette er en blivende tendens og hvor længe den eventuelt varer, ved vi ikke, men vi håber på at kunne være noget mere afklarede, når vi når frem til generalforsamlingen i april 2027.

